Σύμφωνα με την καταγραφή προβλημάτων της ΠΟΕΔΗΝ «έκτακτα περιστατικά προσέρχονται σε εφημερεύοντα νοσοκομεία, στα οποία δεν λειτουργεί καμία χειρουργική αίθουσα. Έτσι, αναγκάζονται να διακομίζονται σε άλλα χάνοντας πολύτιμο χρόνο. Πολλές χειρουργικές αίθουσες είναι κλειστές λόγω έλλειψης χειρουργών και νοσηλευτικού προσωπικού. Χειρουργεία λειτουργούν με προσωπικό κάτω των ορίων ασφαλείας».

Όπως αναφέρει η ΠΟΕΔΗΝ, «τα Νοσοκομεία δεν διαθέτουν λίγα ευρώ να σώσουν ανθρώπινες ζωές. Η κυβέρνηση κοστολόγησε τις ανθρώπινες ζωές και αντιμετωπίζει τον πόνο των Ασθενών με παροιμιώδη αναλγησία».



Απάνθρωπες συνθήκες

Η κατάσταση μόνο χώρα του σύγχρονου κόσμου δεν θυμίζει, καθώς ο χειρουργικός εξοπλισμός εκτός από ελλιπέστατος είναι και διαλυμένος, ενώ υπάρχου black out ρεύματος την ώρα των χειρουργείων.

Ενδεικτικά μερικά από τα προβλήματα που αναφέρει η ΠΟΕΔΗΝ:

Πολλές χειρουργικές αίθουσες κλειστές λόγω έλλειψης χειρουργών Ιατρών και Νοσηλευτικού προσωπικού. Χειρουργεία λειτουργούν με προσωπικό κάτω των ορίων ασφαλείας.

• Έκτακτα περιστατικά καταλήγουν στο δρόμο ψάχνοντας Νοσοκομείο να χειρουργηθούν

• Λίστες αναμονής δύο ετών. Έρχεται η σειρά ασθενών να χειρουργηθούν και δεν εμφανίζονται. Εάν είχαν χρήματα χειρουργήθηκαν στον ιδιωτικό τομέα. Εάν δεν είχαν χρήματα έχασαν την μάχη για την ζωή. Γυναίκες πεθαίνουν από αιμορραγία και μετά έρχεται η σειρά τους να χειρουργηθούν.

• Βλάβες στα χειρουργικά και αναισθησιολογικά μηχανήματα την ώρα των χειρουργείων. Διατρέχοντας μεγάλο κίνδυνο οι ασθενείς.

• Χειρουργεία Νοσοκομείων που χρειάζονται ολική ανακατασκευή

• Διαλυμένος εξοπλισμός. Σαράβαλα χειρουργικά τραπέζια, φορεία, καρότσια

• Σβήνει το ρεύμα και δεν λειτουργούν οι γεννήτριες την ώρα των χειρουργείων. Χειρουργικά εργαλεία πλένονται με τα χέρια

• Τραγικές ελλείψεις χειρουργικών υλικών

• Ασθενείς με σοβαρά προβλήματα υγείας δεν χειρουργούνται επειδή δεν έχουν εξασφαλισμένη κλίνη ΜΕΘ.